**Dôvodová správa**

**Všeobecná časť**

Predkladaný návrh zákona, ktorým sa mení zákon č. 71/1967 Zb. o správnom konaní (správny poriadok) v znení neskorších predpisov (ďalejaj len „novela Správneho poriadku“) reaguje na súčasné nespravodlivé a nekorektné ustanovenie v prípade fikcie doručenia do vlastných rúk pre občanov. V zmysle súčasne platného a účinného ustanovenia § 24 ods. 2 Správneho poriadku *„ak si adresát nevyzdvihne písomnosť do troch dní od uloženia, posledný deň tejto lehoty sa považuje za deň doručenia, aj keď sa adresát o uložení nedozvedel.“*.

Máme za to, že súčasná právna úprava fikcie doručenia do vlastných rúk je vrcholne nekorektná a nespravodlivá voči občanom Slovenskej republiky - ako adresátom písomností správnych orgánov - a to z dvoch základných dôvodov:

a) v prípade, ak si občan vyzdvihne na pošte písomnosť napr. 18. deň lehoty od uloženia – má sa právne za to, že mu bola písomnosť doručená už tretí deň lehoty a teda napríklad v prípade všeobecnej odvolacej lehoty podľa Správneho poriadku v dĺžke 15 dní – mu vlastne plynie posledný deň lehoty na podanie odvolania voči rozhodnutiu správneho orgánu;

b) v prípade doručovania písomností právnickým osobám a podnikateľom – fyzickým osobám platí iná fikcia doručenia a to taká, že písomnosť sa považuje po troch dňoch od vrátenia nedoručenej zásielky správnemu orgánu za doručenú, a to aj vtedy, ak sa právnická osoba alebo podnikateľ – fyzická osoba o tom nedozvie.

Máme za to, že najmä na základe vyššie uvedených dvoch dôvodov je fikcia doručenia do vlastných rúk pre občanov v zmysle súčasne platného a účinného ustanovenia § 24 ods. 2 Správneho poriadku vrcholne nespravodlivá a nekorektná.

Predkladaná novela Správneho poriadku zavádza novú fikciu doručenia do vlastných rúk pre občanov – v zmysle ktorej *„ak si adresát zásielku počas jej uloženia nevyzdvihne, považuje sa deň, keď bola zásielka vrátená správnemu orgánu, za deň doručenia, i keď sa adresát o tom nedozvedel.“*. V zmysle predkladanej novely bude teda zmena fikcie doručenia v tom, že v prípade prevzatia uloženej písomnosti na pošte sa bude považovať za deň doručenia deň reálneho prevzatia tejto písomnosti na pošte a len v prípade - ak si adresát zásielku počas jej uloženia nevyzdvihne, považuje sa deň, keď bola zásielka vrátená správnemu orgánu, za deň doručenia, i keď sa adresát o tom nedozvedel. Takáto právna úprava je plne v súlade aj s fikciami doručenia písomností platnými napríklad v trestnom konaní podľa Trestného poriadku alebo v civilnom konaní podľa Občianskeho súdneho poriadku – kde sa v prípade prevzatia uloženej písomnosti na pošte považuje za deň doručenia deň reálneho prevzatia tejto písomnosti na pošte.

Predkladaný návrh zákona nebude mať vplyv na verejné rozpočty (štátny rozpočet), a nebude mať ani sociálne vplyvy. Neprináša nárok na pracovné sily a nemá vplyv na zamestnanosť, životné prostredie a tvorbu pracovných miest, ani na podnikateľské prostredie.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** poslanec Národnej rady Slovenskej republiky Alojz Hlina

**2. Názov návrhu zákona:** Návrh zákona, ktorým sa mení zákon č. 71/1967 Zb. o správnom konaní (správny poriadok) v znení neskorších predpisov.

**3. Problematika návrhu zákona:**

**a) nie je upravená v práve Európskej únie;**

**b) nie je obsiahnutá v judikatúre Súdneho dvora Európskej únie.**

**4.               Záväzky Slovenskej republiky vo vzťahu k Európskej únii:**

a)   Z Aktu o pristúpení Slovenskej republiky k Európskej únii nevyplývajú žiadne záväzky.

b) Z Aktu o pristúpení Slovenskej republiky k Európskej únii nevyplývajú v predmetnej oblasti žiadne prechodné obdobia.

c)    Bezpredmetné.

d)    V danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.

e)    Bezpredmetné.

**5.               Stupeň zlučiteľnosti návrhu právneho predpisu s právom Európskej únie:**  úplný

**6.               Gestor a spolupracujúce rezorty:**

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa mení zákon č. 71/1967 Zb. o správnom konaní (správny poriadok) v znení neskorších predpisov.

**A.2. Vplyvy:**

|  |  |  |  |
| --- | --- | --- | --- |
|  | Pozitívne\* | Žiadne\* | Negatívne\* |
| 1. Vplyvy na rozpočet verejnej správy |  | X |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3, Sociálne vplyvy  – vplyvy  na hospodárenie obyvateľstva,  -sociálnu exklúziu,  - rovnosť príležitostí a rodovú rovnosť a vplyvy na zamestnanosť |  | X |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |

**\*** Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.

1. **Vplyvy na rozpočet verejnej správy**

Návrh zákona nemá žiadne vplyvy na rozpočet verejnej správy.

1. **Vplyvy na podnikateľské prostredie**

Návrh zákona nemá žiadne vplyvy na podnikateľské prostredie.

1. **Sociálne vplyvy**

Návrh zákona nemá žiadne sociálne vplyvy.

1. **Vplyvy na životné prostredie**

Návrh zákona nemá žiadne vplyvy na životné prostredie.

1. **Vplyvy na informatizáciu spoločnosti**

Návrh zákona nemá vplyvy na informatizáciu spoločnosti.

**Osobitná časť**

**K Čl. I**

V ustanovení § 24 ods. 2 posledná veta Správneho poriadku sa mení fikcia doručenia do vlastných rúk pre občanov na novú fikciu v zmysle ktorej - *„ak si adresát zásielku počas jej uloženia nevyzdvihne, považuje sa deň, keď bola zásielka vrátená správnemu orgánu, za deň doručenia, i keď sa adresát o tom nedozvedel.“*. V zmysle predkladanej novely bude teda zmena fikcie doručenia v tom, že sa v prípade prevzatia uloženej písomnosti na pošte bude považovať za deň doručenia deň reálneho prevzatia tejto písomnosti na pošte a len v prípade - ak si adresát zásielku počas jej uloženia nevyzdvihne, považuje sa deň, keď bola zásielka vrátená správnemu orgánu, za deň doručenia, i keď sa adresát o tom nedozvedel.

**K Čl. II**

S ohľadom na predpokladanú dĺžku legislatívneho procesu sa navrhuje účinnosť zákona na 1. marec 2016.